РЕГЛАМЕНТ (ЕС) 2015/373 НА СЪВЕТА
от 5 март 2015 година
за изменение на Регламент (ЕО) № 2533/98 относно събирането на статистическа информация от Европейската централна банка
СЪВЕТЪТ НА ЕВРОПЕЙСКИЯ СЪЮЗ,
като взе предвид Устава на Европейската система на централните банки и на Европейската централна банка, и по-специално член 5.4 от него,
като взе предвид препоръката на Европейската централна банка (1),
като взе предвид становището на Европейския парламент (2),
като взе предвид становището на Европейската комисия (3),
в съответствие с процедурата, предвидена в член 129, параграф 4 от Договора за функционирането на Европейския съюз и в член 41 от Устава на Европейската система на централните банки и на Европейската централна банка,
като има предвид, че:
(1)
Регламент (ЕО) № 2533/98 на Съвета (4) е ключов елемент в правната уредба, която подпомага задачите на Европейската централна банка (ЕЦБ) във връзка със събирането на статистическа информация със съдействието на националните централни банки. ЕЦБ последователно се е основавала на посочения регламент, за да осъществява и проследява координираното събиране на статистическа информация, която е необходима за изпълнението на задачите на Европейската система на централните банки (ЕСЦБ), включително задачата да допринася за гладкото провеждане на следваните от компетентните органи политики, свързани с пруденциалния надзор над кредитните институции и стабилността на финансовата система, както е посочено в член 127, параграф 5 от Договора.
(2)
Регламент (ЕС) № 1024/2013 на Съвета (5) възлага на ЕЦБ конкретни задачи относно политиките, свързани с пруденциалния надзор над кредитните институции и стабилността на финансовата система в рамките на Съюза и отделните държави членки.
(3)
За да се сведе до минимум тежестта на отчетността за отчетните единици и за да се осигурят надлежното осъществяване на надзора над финансовите институции, пазарите и инфраструктурите, възложен на всички компетентни органи, както и надлежното изпълнение на задачите, възложени на органите, които отговарят за защитата на стабилността на финансовата система, е необходимо да се измени Регламент (ЕО) № 2533/98 с цел да се създаде възможност статистическата информация, събирана от ЕСЦБ, да се предава и използва от членовете на ЕСЦБ и съответните органи. Тези органи следва да включват компетентните органи, които отговарят за надзора над финансовите институции, пазарите и инфраструктурите и за макропруденциалния надзор, европейските надзорни органи, Европейския съвет за системен риск, както и органите, оправомощени да оздравяват кредитни институции.
(4)
Настоящият регламент не следва да се прилага за поверителна статистическа информация, събирана в съответствие с Регламент (ЕО) № 223/2009 на Европейския парламент и на Съвета (6),
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 2533/98 се изменя, както следва:
1)
В член 8, параграф 1:
а)
буква г) се заменя със следния текст:
„г)
по отношение на ЕЦБ и националните централни банки, когато посочената статистическа информация се използва в областта на пруденциалния надзор.“
;
б)
добавя се следният текст:
„д)
по отношение на националните централни банки в съответствие с член 14.4. от Устава за изпълнението на функции, различни от определените в Устава.“
2)
В член 8, параграф 4 буква а) се заменя със следния текст:
„а)
в степента и с равнището на детайлност, необходими за изпълнението на задачите на ЕСЦБ, посочени в Договора, или на задачите в областта на пруденциалния надзор, възложени на членовете на ЕСЦБ; или“
.
3)
В член 8 се вмъква следният параграф:
„4а. ЕСЦБ може да предава поверителна статистическа информация на органите или ведомствата на държавите членки и на Съюза, които отговарят за надзора над финансовите институции, пазарите и инфраструктурите или за стабилността на финансовата система в съответствие с правото на Съюза или националното право, и на Европейския механизъм за стабилност (ЕСМ) единствено в степента и с равнището на детайлност, необходими за изпълнението на съответните им задачи. Органите или ведомствата, които получават поверителна статистическа информация, предприемат всички необходими регулаторни, административни, технически и организационни мерки за осигуряване на физическата и логическата защита на поверителната статистическа информация. Всяко последващо предаване е необходимо за изпълнението на посочените задачи и подлежи на изричното разрешение на члена на ЕСЦБ, който е събрал поверителната статистическа информация. Не се изисква разрешение за последващо предаване от членове на ЕСМ към националните парламенти, доколкото това се изисква съгласно националното право, при условие че членът на ЕСМ се е консултирал с члена на ЕСЦБ преди предаването и че при всички обстоятелства държавата членка е предприела всички необходими регулаторни, административни, технически и организационни мерки за осигуряване на физическата и логическата защита на поверителната статистическа информация в съответствие с настоящия регламент. Когато предава поверителна статистическа информация в съответствие с настоящия параграф, ЕСЦБ предприема всички необходими регулаторни, административни, технически и организационни мерки за осигуряване на физическата и логическата защита на поверителната статистическа информация съгласно параграф 3 от настоящия член.“
Член 2
Настоящият регламент влиза в сила в деня след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 5 март 2015 година.